送李明甫召除奉常簿
作者：陳棣
朝代：宋

paragraphs: 睿主臨軒達四聰，皎如麗日明高穹。
傾葵發蔀燭幽隠，熙然萬物還春風。
鼎新百度躋時雍，西垣東省羅鵷鴻。
鋒車趣召無虛日，高陽才子咸登庸。
古桃小壘江之東，邇來慶事何其豐。
使君已秉螭坳筆，尺一于今召我公。
我公智畧真夔龍，劍佩合侍明光宮。
昇平雅樂欲大備，暫借筆管調笙鐘。
奉常地峻位望隆，不與列棘監寺同。
文傳章句羣經外，器識錞于衆樂中。
不願封侯食萬鍾，不羨乘雲遊樊桐。
羨公此行登仙去，蜚聲直上徹九重。
上方更化歸醇醲，論思獻納宜舂容。
凝旒若訪草茅士，餘論無忘采菲葑。